'Katslagter' teister inwoners van Manenberg | Maroela Media
Die gemeenskap van Manenberg, Kaapstad, is bekommerd oor die slagting van minstens 32 katte wat sedert Julie in dié nedersetting aangemeld is. Niemand weet wie agter hierdie slagtings sit nie, maar die wreedheid daarvan laat inwoners vrees vir die welsyn van hul geliefde troeteldiere.
Gemeenskapslede het die Dierewelsynsvereniging se Philippi-tak in Kaapstad op 15 Julie van die eerste geval in kennis gestel. Volgens Allan Perrins, woordvoerder van dié organisasie, is daar sedertdien daagliks gevalle aangemeld. Hy sê dit is nou besig om handuit te ruk. "Ons het die afgelope week tot drie dooie katte per dag gevind."
Volgens Perrins lyk dit asof al die katte op dieselfde wyse doodgemaak word. Die sogenaamde katslagtings vind ook binne 'n radius van 'n kilometer in die gebied van Manenberg plaas. Die plaaslike polisiestasie is in hierdie radius geleë.
"Al die dooie katte se mae is oopgesny en die ingewande is netjies langs die oorskot geplaas. Die katte is van kop tot stert oopgesny. Wat veral vreemd is, is die feit dat daar op al die tonele nie 'n druppel bloed gevind is nie. So asof die kat eers skoongewas is," sê Perrins.
'n Beampte van die Dierewelsynsvereniging laai 'n dooie kat in die bakkie (Foto: Verskaf)
"Dit lyk asof die katte netjies op spesifieke plekke geplaas word."
Perrins sê dit lyk ook nie of die katte bytmerke aan hulle het wat op 'n aanval deur 'n hond of wilde dier kan dui nie.
Volgens Perrins het hulle Woensdagmiddag vir die eerste keer 'n dragtige kat dood gevind. Haar ongebore babas is ook netjies langs haar oorskot geplaas.
"Indien 'n ander dier verantwoordelik was, sou dit tog die ongebore babas ook gevreet het."
Hy sê hulle wag nog vir 'n amptelike outopsie om sodoende meer inligting te kry oor wat presies met hierdie katte gebeur het. "Ons sal dan 'n beter aanduiding hê met wie ons dalk te doen het."
Volgens Perrins ondersoek hulle die moontlikheid dat die katslagtings aan satanistiese rituele of bende-inisiasies verbind kan word. Daar is ook die moontlikheid dat dit aan hondegevegte gekoppel kan word, omdat dit 'n groot probleem in Manenberg is. "Of dit kan eenvoudig net 'n sadis wees wat van nature boos van aard is."
Perrins sê hulle het aanvanklik gedink slegs rondloperkatte word geteiken. Later het al meer kat-eienaars egter na vore gekom en gesê dat hul katte vermis word. Eienaars het ook later hul katte se oorskot uitgeken.
Die gemeenskap het intussen 'n buurtwag gestig wat aandpatrollies ry (Foto: Verskaf)
Volgens Perrins leef die gemeenskap daagliks in vrees en kateienaars hou hul katte veilig agter slot en grendel.
"Daar is 'n gevoel van paranoia in die lug. Die gemeenskap is desperaat vir 'n deurbraak in die saak. Hulle is bang dat die persoon of persone verantwoordelik die vermoë het om iets aan inwoners óók te doen."
Die gemeenskap het intussen 'n buurtwag gestig wat aandpatrollies ry. Die buurtwag het ook 'n persoon gehuur om 'n hommeltuig in die lug op te stuur om hulle met aandpatrollies by te staan.
"Ons kry goeie samewerking van die gemeenskap af. Dit is duidelik dat hulle graag die skuldige(s) wil vang."
Probleem strek wyer
Minstens 32 katte is sedert Julie dood gevind (Foto: Verskaf)
Katslagtings van dieselfde aard is die afgelope week ook in die Surrey-landgoed, wat reg langs Manenberg geleë is, aangemeld. Vyf onthoofde katte is verlede week in Faure ontdek, asook katte wat lewendig gebrand is in Parow. Dié verbrande katte is in swart sakke op mense se erwe gegooi.
Perring sê egter hulle kan nie in hierdie stadium die slagtings in Manenberg met bogenoemde gevalle verbind nie.
Die Dierewelsynsorganisasie het 'n beloning van R5 000 uitgeloof vir enigiemand met meer inligting wat tot die inhegtenisneming van die vermeende katslagter in Manenberg kan lei. Enigiemand met meer inligting kan die vereniging by 021 692 2626 skakel.
Kapt. FC van Wyk, polisiewoordvoerder, het bevestig 'n saak van dieremishandeling is verlede Vrydag by die Manenberg-polisiestasie aanhangig gemaak. Sedertdien het verskeie kateienaars hul verklarings by die polisie gaan aflê.
In die nuus Kaapstad Manenberg Manenberg-katslagter Wes-Kaap
Dis wreed. Maar eienaars moet hul diere in hul erwe hou! En moenie eens voorgee katte kan nie geleer word om in hul erwe te bly nie. Hulle kan!